b'\n_START_ARTICLE_\nDrevesni \xc4\x8dmrlj\n_START_SECTION_\nOpis\n_START_PARAGRAPH_\nDrevesni \xc4\x8dmrlj ima kratek jezi\xc4\x8dek in okroglo glavo. Oprsje je obi\xc4\x8dajno rde\xc4\x8dkasto rjave barve, obstajajo pa tudi primerki s temnej\xc5\xa1e obarvanim oprsjem. Zadek je pora\xc5\xa1\xc4\x8den s \xc4\x8drnimi dla\xc4\x8dicami, konica zadk ap aje bela. Delavke imajo prednji del zadka pora\xc5\xa1\xc4\x8den s \xc4\x8drnimi dla\xc4\x8dicami, troti pa imajo med \xc4\x8drnimi dla\xc4\x8dicami tudi rde\xc4\x8dkasto rjave. V srednji Evropi so pogosti osebki, ki so delno obarvani rumeno. Delavke so obi\xc4\x8dajno mnogo manj\xc5\xa1e od trotov, matice pa so zelo razli\xc4\x8dnih velikosti.\n_START_SECTION_\nRaz\xc5\xa1irjenost in habitat\n_START_PARAGRAPH_\nDrevesni \xc4\x8dmrlj poseljuje ve\xc4\x8dino celinske Evrope in dele severne Azije od severne Francije do Kam\xc4\x8datke ter od Pirenejev do severne Evrope. Ne poseljuje sredozemskih otokov in ve\xc4\x8dine ju\xc5\xbenega Balkana ter step vzhodne Evrope. Na jugo se\xc5\xbee njegov \xc5\xbeivljenjski prostor do Toskane v Italiji. 17. julija 2001 so v bli\xc5\xbeini Landforda v Wiltshiru prvi\xc4\x8d opazili drevesnega \xc4\x8dmrlja v Veliki Britaniji, od tam pa se je vrsta raz\xc5\xa1irila po ju\xc5\xbenem delu otoka, kasneje pa tudi na \xc5\xa0kotsko. Avgusta 2008 so drevesnega \xc4\x8dmrlja opazili tudi na Islandiji, kjer je danes stalno prisoten._NEWLINE_Najraje se zadr\xc5\xbeuje v bli\xc5\xbeini \xc4\x8dlove\xc5\xa1kih bivali\xc5\xa1\xc4\x8d, kjer si ustvarja precej velika nadzemna gnezda, pogosto v opu\xc5\xa1\xc4\x8denih pti\xc4\x8djih valilnicah. V naravi si gnezda ustvarjajo v drevesnih luknjah, kar je pri \xc4\x8dmrljih redko. Ne mara oljne ogr\xc5\xa1\xc4\x8dice, zato ga v krajih kjer je ta prisotna, ne bomo na\xc5\xa1li._NEWLINE_Gnezda drevesnega \xc4\x8dmrlja so velika in lahko vklju\xc4\x8dujejo do 150 delavk (po nekaterih podatkih celo do 400). Cvetni prah shranjujejo v posebnih celicah. Drevesni \xc4\x8dmrlj je pomemben opra\xc5\xa1evalec mnogo drevesnih in drugih rastlinskih vrst.'